**Dôvodová správa**

**Všeobecná časť**

Ministerstvo vnútra Slovenskej republiky vypracovalo návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.

Podľa § 131 ods. 3 zákona č. 315/2001 Z. z. o Hasičskom a záchrannom zbore v znení neskorších predpisov sa v rámci vyjednávania o podmienkach vykonávania štátnej služby každoročne dohodne zvýšenie stupnice platových taríf v závislosti od predpokladaného vývoja priemernej mesačnej mzdy zamestnanca v podnikateľskej sfére a od zdrojových možností štátneho rozpočtu v príslušnom roku a termín účinnosti zvýšenej stupnice platových taríf. Dohodnuté zvýšenie stupnice platových taríf a termín účinnosti jej zvýšenia sa zahrnú do návrhu zákona o štátnom rozpočte. Zvýšenú stupnicu platových taríf a termín jej účinnosti ustanoví každoročne vláda nariadením.

Podľa § 5 ods. 3 zákona o štátnom rozpočte na rok 2019, ktorý bol 5. decembra 2018 schválený Národnou radou Slovenskej republiky, sa v nadväznosti na kolektívne vyjednávanie stupnica platových taríf príslušníkov Hasičského a záchranného zboru a príslušníkov Horskej záchrannej služby v roku 2019 zvýši o 10 % od 1. januára 2019.

Návrhom nariadenia vlády Slovenskej republiky sa zrušuje v súčasnosti platné a  účinné nariadenie vlády Slovenskej republiky č. 14/2018 Z. z. o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.

Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2019 na výdavkovú časť štátneho rozpočtu v roku 2019 pri plánovanom počte 4 414 príslušníkov Hasičského a  záchranného zboru a príslušníkov Horskej záchrannej služby je uvedený v doložke vybraných vplyvov. Na pokrytie zvýšenia výdavkov zo štátneho rozpočtu sú rozpočtované finančné prostriedky v kapitole Ministerstva vnútra Slovenskej republiky v súlade s návrhom rozpočtu verejnej správy na rok 2019.

Návrh nariadenia vlády Slovenskej republiky nemá dopad na rozpočty miest a obcí a ani na rozpočty vyšších územných celkov.

Predložený návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie, na informatizáciu spoločnosti a ani vplyv na služby verejnej správy pre občana.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi ústavného súdu, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi.

**Osobitná časť**

**K § 1**

Navrhuje sa zvýšenie stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2019 o 10 %.

**K § 2**

Navrhuje sa zrušiť nariadenie vlády Slovenskej republiky č. 14/2018 Z. z. o ustanovení stupnice platových taríf príslušníkov Hasičského a záchranného zboru a Horskej záchrannej služby.

**K § 3**

Navrhuje sa, aby nariadenie vlády Slovenskej republiky nadobudlo účinnosť 1. januára 2019.

**K prílohe**

V prílohe k nariadeniu vlády Slovenskej republiky je uvedená tabuľka, ktorá obsahuje zvýšenú stupnicu platových taríf príslušníkov Hasičského a záchranného zboru a príslušníkov Horskej záchrannej služby o 10 % v každej platovej triede a platovom stupni od 1. januára 2019.